Document ID: /roh_data/filtered/fineweb-2-filterrobots_roh.jsonl.gz/49459

Il virus dad FSME – per tudestg: «Frühsommer-Meningoenzephalitis», inflammaziun da la paletscha dal tscharvè – vegn transmess tras zeccas. E las zeccas sa derasan via ils animals dals quals ellas tschitschan sang.
Pli grondas che las zeccas vegnan e pli gronds animals ch'ellas pon tschiffar. E cun per exempel in chavriel u in tschierv pon las zeccas far viadis pli lungs tras il chantun. Tenor Flurin Camenisch dal Museum da la natira dal Grischun giaja quai però pli ditg fin che las zeccas sajan sa chasadas en ina nova regiun. En cas dad infecziuns saja pia da ponderar duas giadas, nua ch'ins avess pudì avair tschiffà la zecca cun il virus.
Tge fa FSME?
FSME na dastg'ins betg scumbigliar cun la bacteria da borreliosa, che po vegnir tractada cun antibiotica. Tar FSME sa tracti dad in virus ch’il corp sto decumponer cun agens anticorpuls – e quai sa esser fitg mulestus e schizunt mortal.
Quest virus ha nagut meglier da far ch'attatgar ils gnervs ed il tscharvè dal carstgaun.
Per che quai na po insumma gnanc capitar, vegn cusseglià da laschar dar ina virola encunter quest virus. Cunzunt per glieud che sa movia savens giuadora e saja datiers dal guaud saja quai fitg bun, di il medi da chasa Tarcisi Maissen.
Questa virola saja en general bain cumportabla. Però na ha la virola betg in effect dad in mument sin l'auter. Fin che la virola ha effect dovra quai almain trais mais.
Virola e zeccas
|emprima dosa||segunda dosa suenter…||terza dosa suenter…||booster|
|varianta sperta||0||7 dis||21 dis||mintga 10 onns|
|varianta plauna||0||1 - 3 mais||9 - 12 mais||mintga 10 onns|
RR actualitad